בס"ד , ניסן תשפ"ד

לבניי היקרים מאוד והוריהם.

שלום וברכה.

**יום השואה והגבורה** . השבוע ביום שני היה **יום השואה והגבורה**, ערכנו מספר טקסים ואירועים בישיבה. בני כיתות ט' – י"ב התכנסו בבית המדרש הגדול לפני  צפירת הזיכרון לטקס ישיבתי. בפתיחת האירוע שיתפתי את הבנים באירועי השואה ובאירועי מלחמת חרבות ברזל. עם הכאב הגדול על 2 האירועים הקשים שעברו על עמנו , הסברתי שב"ה היום אנחנו מתמודדים בכבוד עם אלו שרוצים להשמידנו עם מדינה וצבא משלנו, עם עם נבחר-"ואתם תהיו לי ממלכת כוהנים וגוי קדוש" שיושב בארצו , והדגשתי את האחדות שחייבת לשרור בעמנו . לאחר דברי הפתיחה התרגשנו לשמוע את דברי הרב צבי לאו בנושא "בדמייך חיי". עו"ד מר יצחק לקס סיפר את סיפורה של אימו ניצולת מחנה אושוויץ - "אל תשכחו של מי אתם ילדים".  את העצרת הובילו תלמידי כיתה י"ב שחזרו זה עתה מהמסע לפולין. הטקסים לבני ז'-ח' ותלמידי ט'-י"ב היו מכובדים מאוד  והשיחות זכו לקשב רב מהתלמידים.

**מלחמת חרבות ברזל.** צה"ל פתח השבוע במבצע במזרח רפיח ושחרר את מעבר הגבול. בצפון נמשכים חילופי אש כבדים ולצערנו הרב הם גובים את חייהם  של אזרחים וחיילים. המשא ומתן על שחרור החטופים תקוע . ההסתה כנגד ישראל ברחבי העולם מתעצמת ואף נשיא ארצות הברית הודיע אמש על השהיית חלק מאספקת התחמושת לחיל האוויר. מצער !!

**במישור הישיבתי** -  6 ר"מים מגויסים בשלב זה ובישיבה מנסים לנהל שגרת לימודים ופעילות מתאימה. הבוקר השתתפו עשרות מתלמידי **מחזורים ט' , י"א , י"ב**  בתפילת ראש חודש חגיגית  בבית החולים תל השומר במחלקת השיקוםשבהם מאושפזים פצועי צה"ל. התפילה הייתה משמחת ומרוממת והבנים והישיבה זכו לשבחים רבים.

**כיתות י' - שבת ישיבה בירוחם בסימן "עשרת ימי התשועה שבין יום הזיכרון לשואה ויום העצמאות בזווית הייחודית של מלחמת חרבות ברזל"**.  בשבת האחרונה , שבת פרשת אחרחי מות זכיתי לשבות עם בני י' ששבתו במדרשת "ביחד" בירוחם. שמענו שיחות מסא"ל יוני וולף- סגן ראש העיר לשעבר, רס"ן אליעד אברקי- ששימש כרכז מחוז דרום בבני עקיבא  10 שנים וכרגע הוא סמג"ד בגבעתי במילואים והרב יוני כהן – מורה ומחנך בישיבת "בלבב שלם". כולם בוגרי ישיבת ההסדר בירוחם. השיחות היו מדהימות !! ברצוני לציין את ההתנהגות המצויינת של הבנים, ההתנהלות המכובדת , שיתוף הפעולה והבגרות. בשיחות שקיימו הרמי"ם עם הבנים לאחר השבת הם ציינו את השיחות כמשמעותיות ביותר והודו על ההשקעה הרבה של הישיבה הן בתחומים הרוחניים והן בגשמיים .

**כיתות ז' – שבת בנחלים** . גם כיתות ז' שבתו בישיבת נחלים בשבת אחרי מות ועסקו בנושא – "אני אל עצמי" . הבנים עברו 3 יחידות עם מדריכי הסמינריון . היחידה הראשונה עסקה בנושא – הכוח שלי , השנייה – עסקה בנושא הלחץ החברתי והשלישית – אני מול החברה – איך לוקים את הכוחות שבי ועוזרים לאחרים. השבת הייתה מוצלחת ביותר ותגובות התלמידים וההורים על השבת היו מפרגנות מאוד.

**כיתות ז' – בסמינריון בכפר עציון .** בני המחזור יצאו ליומיים לסמינריון בכפר עציון ועסקו בנושא – עשרת ימי תקומה . הסמינריון היה ערכי מאוד, הבנים הלכו בדרך האבות, שוחחו על הקרב בכפר עציון ועל הסמל של העץ הבודד ובסיום הבנים השתתפו בחיזיון האורקולי שעוסק בסיפור הגבורה של חלוצי הכפר הראשונים. הבנים התנהגו למופת .

**בשבוע הבא אי"ה יצאו בני כיתות ח' לסמינריון במדרשת נטע בנושא – עשרת ימי תקומה.**

**כעת לענייני דיומא.**

**ימי ספירת העומר.**  אנחנו נמצאים לאחר חג החרות , בעיצומם של ימי הספירה ומנסים להכין את עצמנו לקראת יום מתן תורה. הספירה שאנחנו סופרים היא ספירה עולה, למרות שמבחינה הגיונית היינו צריכים לספור מ-49 יום ולרדת כלפי היום הראשון בספירה , כמו שעושים בטבלאות כאלו שמצפים לדבר נפלא. אך כאן יש לנו 2 תפקידים – הראשון - לספור לקראת מתן תורה , להראות שאנו מצפים ומייחלים ליום הזה, והתפקיד השני הוא - לעלות כל יום מדרגה לדרגה , לעלות מקומה ראשונה בקדושה לקומה השנייה ואח"כ לעלות בקדושה לקומה השלישית וכך הלאה. א"כ אנו חייבים לעלות ממדרגה למדרגה.

בל נשכח שהיינו לפני שה' הוציא אותנו ממצרים ב-49 שערי טומאה, וכעת אנו צריכים לעלות ל-49 שערי טהרה וקדושה, ולא ניתן לקפוץ ....אלא העלייה היא תמיד בשלבים ולא חד פעמית.

**דבר זה נכון לכל דבר שעושים בחיים . אם אדם רוצה להשתפר בכל דבר שהוא, הוא צריך לזכור שעולים בשלבים ובהדרגה ולא באופן מהיר וחד.**

אם אנו עוסקים בנושא הקדושה, אנו נזכרים שפרשת השבוע פותחת במילים : **"קדושים תהיו"**, והייתי מבקש לעיין מעט בנושא הקדושה. מה פירוש להיות קדוש ?? במה להיות קדוש ?? איך עושים זאת ??

**קדושים תהיו כי קדוש אני ה' אלוקיכם**

הבשורה הגדולה של פרשת השבוע היא הגדרת ה-"קדושה". יותר נכון לומר אי הגדרת הקדושה, משום שהתורה אינה מגדירה מהי קדושה. התורה כמעט לא עוסקת בהגדרות פילוסופיות, אלא התורה מלמדת אותנו מהם חיי קדושה.

מהם חיי הקדושה ?? כל שעלינו לעשות הוא לעיין ברשימת המצוות המצויה תחת הכותרת "קדושים תהיו".

חיי הקדושה מתקיימים בבית המקדש= "פיגול הוא לא ירצה", והם מתקיימים בחיי המסחר="לא תונו איש את אחיו", הם מתקיימים במצוות החסד="לעני ולגר תעזוב אותם", הם מתקיימים בבית המשפט= "לא תעשו עוול במשפט", הם מתקיימים בתהליכים פנימיים אצל האדם="לא תשנא את אחיך בלבך", והם כמובן מתקיימים במעשים="לא תלך רכיל בעמך" "לא תעמוד על דם רעך".

אנו מצווים לחיות חיי קדושה גם בנסיעה באוטובוס="מפני שיבה תקום" , ואנו נתבעים ע"כ גם בחוקים שאינם מובנים לנו , כמו="שדך לא תזרע כלאיים".......ועוד ועוד.

א"כ אנו רואים שאין תחום בו הקדושה לא לוקחת תפקיד מרכזי באותו עניין. זו למעשה הבשורה הגדולה של הקדושה. אנו מצווים להביא את בשורת הקדושה להיקף הגדול של הפעילות האנושית, ובכל מקום לפרוש מן הרשע ולעשות את הצדק. האדם היה יכול לחשוב שהקדושה קיימת רק מעליו, למעלה בשמים וזה ממש לא נכון. אמנם מקור הקדושה נמצא למעלה , אך תפקידינו למשוך את הקדושה מלמעלה ולהוריד אותה לתוך העולם שלנו ממש.

אנו יודעים שיש סדר הגיוני בכתיבת התורה, כמו ספר דברים שמסודר לאור עשרת הדיברות, פרשת משפטים שמסודרת מהדברים הכבדים אל הדברים הקלים. **בפרשה שלנו אין סדר.** המצוות שנכתבות בפרשת קדושים אינן מסודרות בסדר מסוים , והמצוות נכתבות בפרשה בכוונה ללא סדר מיוחד. מה התורה רוצה לומר לנו ב-"בלגן" של המצוות ?? הקדושה אינה נוהגת במצוות אלו או באחרות , **הקדושה – פירושה לחיות חיי קדושה כל הזמן ללא סדרים מיוחדים. כמו שהחיים עצמם אינם מסודרים, והאדם קופץ במשך היום לעשרות/מאות דברים ביום , כך הקדושה הולכת איתך לכל מקום, היא חלק ממהותך ,משום שהקדושה צריכה להיות קיימת באופן קבוע אצל האדם, את הקדושה צריכים לחיות כל הזמן.**

האם הגדרנו מהי "קדושה" ?? נראה שלא. הקדושה אינה ניתנת להגדרה משום שהיא מושג מופשט.

אנו חייבים לחיות חיי קדושה , חיים שיחברו ויקשרו כל הזמן את השמיים לארץ, את הקדושה לדברים הגשמיים. ה' יתברך קדוש, ומכוח קדושתו נצטווינו לחיות ולחבר את חיי קדושה לחיים הגשמיים שלנו.

**תפקידנו הוא- לקשור את הקדושה האלוקית לתוך החיים שלנו ממש וזהו ייעוד חיינו .**

**ועוד על נושא הקדושה ...........**

נאמר בתחילת הפרשה **- "דַּבֵּר אֶל כָּל עֲדַת בְּנֵי יִשְׂרָאֵל וְאָמַרְתָּ אֲלֵהֶם קְדשִׁים תִּהְיוּ כִּי קָדוֹשׁ אֲנִי ה' אֱלֹקֵיכֶם"** (ויקרא יט, ב). יכול כמוני? ת"ל "כי קדוש אני, קדושתי למעלה מקדושתכם. (ויק"ר כד, ב)

ובתורת כהנים (מדרש הלכה) כתוב: **"קדושים תהיו – פרושים תהיו".**

מבאר **הרמב"ן** בפסוק זה שכוונת התורה היא שיהיה אדם מתרחק מתענוגות העוה"ז אע"פ שמדין תורה הם מותרים, ואל לו לאדם להיות "נבל ברשות התורה". שיכול אדם להיות שקוע כל ימיו בתענוגות העולם הזה במה שאין איסור מצד התורה, וע"ז אומרת התורה: "קדושים תהיו - פרושים תהיו".

תענוגות העולם מתייחסים לאכילה , לבילויים מותרים ולעוד תענוגות שאינם אסורים מדין תורה, אך עלינו לדעת שגם בדברים המותרים צריך לשים גבולות. אדם צריך לנהוג כבן-תורה (אמירה ידועה בישיבה), ולבן כזה צריך שיהיו גבולות. והנה ע"פ הסבר זה דברי המשך המדרש תמוהים: **"יכול כמוני? ת"ל 'כי קדוש אני' – קדושתי למעלה מקדושתכם"**.

מה שייכת פרישות אצל ה' יתב' ?? ומה פירוש "קדושתי למעלה מקדושתכם" – מה שייך אצל ה' עניין זה של להתרחק מן המותרות ??

**הרב ר' שמעון שקופ** שהיה ראש ישיבה בעיר גרודנה (חי במאה ה-19) בהקדמתו לספרו "שערי יושר" כותב דברים נפלאים על מושג הקדושה. (בע"ה אביא את דברי ר' שמעון שקופ בשיעור ביום ראשון לתלמידים)

ר' שמעון שקופ כותב - שנראה לו שבמצווה זו של "קודשים תהיו" **כלול כל יסוד ושורש מגמת תכלית חיינו.**

**ציטוט דבריו :**

**"מצות "קדושים תהיו" פירושה שאדם צריך להקדיש את כל מעשיו לטובת הכלל, וכל פעולה שאדם עושה צריך הוא לחשוב כיצד זה מטיב עם הכלל. וגם כאשר אדם פועל להנאת עצמו כדי להבריא את גופו ונפשו, צריכים הדברים להיות במטרה שיטיב גם לאחרים. בזה אנו דומים להקב"ה, שכל מה שברא הקב"ה את העולם היה כדי להטיב עם הברואים, וכל קיום העולם בכל רגע ורגע הוא כדי להטיב עם ברואיו. וא"כ גם אנו צריכים להקדיש את עצמנו לטובת הכלל ולא לטובת עצמנו – זהו "כִּי קָדוֹשׁ אֲנִי ה'".**

אך אומר המדרש: **"יכול כמוני? ת"ל כי קדוש אני ה'".**

וודאי שאין אדם יכול להדמות לקב"ה בזה, ולדאוג רק לאחרים ולא תהיה לו שום שאיפה לדאוג לעצמו. לכן אומרים חז"ל שקדושת הבורא למעלה מקדושתנו, שהבורא כל מטרתו לדאוג לנבראים, אך אדם צריך להקדים את טובת עצמו לפני טובת הכלל, כפי שאמר ר"ע: "חייך קודמים לחיי חברך" (ב"מ עב. נדרים פ:).

ואין סתירה בין הדברים, כי מצד א': "אם אין אני לי מי לי", ומצד שני: "וכשאני לעצמי מה אני" (אבות א, יד). פירושו, שאדם צריך לדאוג לעצמו תחילה, אך לראות את עצמו כחלק בלתי נפרד מן הכלל, כי עם ישראל הם נשמה אחת בגופים מחולקים, וכאשר אדם דואג לעצמו בעצם זוהי דאגה לכלל כולו. זהו מושג הקדושה שהתורה מצווה – "קדושים תהיו", שכל מעשנו יהיו מוקדשים לטובת הכלל ולא להנאת עצמנו.

**יסוד זה חשוב להיאמר דווקא בימים אלו - בימי הספירה** . ולמה ?? בימים אלו אנו אבלים על **"עשרים וארבעה אלף תלמידים של רבי עקיבא שמתו מפסח ועד עצרת משום שלא נהגו כבוד זה לזה, והיה העולם שמם"** (יבמות ס"ב:)

מדרש רבה מוסיף: **"שהייתה עיניהם צרה אלו באלו".** כאן הייתה פגיעה חמורה בנושא הקדושה, כל אחד דאג לעצמו ולא רצה לתרום לטובת הכלל. דווקא תלמידיו של רבי עקיבא שאמר "ואהבת לרעך כמוך – זה כלל גדול בתורה" לא הבינו , שיסוד התורה בנוי על אהבת הזולת שהיא תכלית חיינו.

דווקא בימים אלה שבין פסח לעצרת ימים שהם הכנה לקבלת התורה בחג השבועות , עלינו להתחזק בנושא המידות ואהבת הזולת, ולעשות כל שביכולתנו כדי להטיב עם הכלל, ליצור אחדות בעם, ולהסיר את כל המחלוקות שבינינו, כדי שיקוים בנו "וַיִּחַן שָׁם יִשְׂרָאֵל נֶגֶד הָהָר" (שמות יט, ב) – כאיש אחד בלב אחד (רש"י שם), ומתוך כך נגיע לקבלת התורה מתוך קדושה.

**ומה אנו בניי היקרים , צריכים ללמוד מכך ??**

חשוב שנלמד ונפנים את דברי ר"ש שקופ , נדאג לעצמנו **אך עם הסתכלות כללית- על עם ישראל**, על החברים שלנו, ותמיד צריכים לראות את עצמנו כחלק מהעם, לא לשים את עצמנו במרכז ובמיוחד בתקופה שאנו נמצאים בה עתה .

אני בטוח שאם כל אחד מאיתנו יפעל כדי לחזק נקודה זו אצלו, החברה בישיבה שלנו ובעם ישראל כולו תהיה חברה בריאה ואיכותית יותר.

**הודעות חשובות מאוד להורים** :

1. **תוכניות יום הזיכרון לחללי צה"ל לפי השכבות :**

**ביום ראשון הקרוב ד**' אייר יצאו בני כיתות י' עם הרמי"ם , המורה אבי דסקל וניצן סגל , לפעילות ערכית בנושא יום הזיכרון לחללי צה"ל בבית הקברות **ב-נחלת יצחק** .

**ביום ראשון הקרוב בשעה 19.40 נתכנס כולנו – הורים וכל בני הישיבה לטקס יום הזיכרון לחללי צה"ל ולבוגרי הישיבה סרן איתי מאור הי"ד , רס"ל מירון גרש הי"ד ואברהם גלעד טיברג הי"ד.**

**אנחנו מבקשים מאוד מכל הורי , בוגרי ובני הישיבה להגיע לטקס חשוב זה** .

**ביום שני ה' אייר – יום הזיכרון לחללי צה"ל** יצאו בני הישיבה להשתתף בטקסים עם עם ישראל .

כתות ז' – אנדרטת דקר בגבעת שמואל.

כתות ח' – טקס בישיבה , "נר לנופל".

כתות ט' – בית הקברות סגולה בפתח תקווה עם משפחתו ש אברהם גלעד טיברג הי"ד.

כתות י' – בית הקברות הצבאי בראש העין עם משפחתו של **סרן איתי מאור הי"ד**

**כתות י"א – בית הקברות הצבאי בקרני שומרון יחד עם הרב זונטג ומשפחת סוקול .**

**כתות י"ב – בית הקברות הצבאי בסגולה עם משפחתו של רס"ל מירון משה גרש הי"ד.**

אוהבכם ומוקירכם מאוד

שבת שלום ובשורות טובות

שרגא פרוכטר – ראש הישיבה

כיתות י"א – כיתות י"ב - בית הקברות טרומפלדור בתל אביב.

אוהבכם ומוקירכם מאוד

שבת שלום ובשורות טובות

שרגא פרוכטר – ראש הישיבה